IVL รุกซื้อกิจการผลิตไฟเบอร์ชนิดพิเศษจาก “Sinterama” คาดแล้วเสร็จไตรมาส 3/62
IVL รุกซื้อกิจการผลิตไฟเบอร์ชนิดพิเศษจาก “Sinterama” คาดแล้วเสร็จไตรมาส 3/62
IVL รุกซื้อกิจการผลิตไฟเบอร์ชนิดพิเศษจาก “Sinterama” คาดแล้วเสร็จไตรมาส 3/62
30 ก.ค. 2562

บริษัท อินโดรามา เวนเจอร์ส จำกัด (มหาชน) หรือ IVL เปิดเผยว่า บริษัท Indorama Nertherlands B.V. (INBV) ซึ่งเป็นบริษัทย่อยทางอ้อมได้ลงนามในสัญญาซื้อขายเพื่อเข้าซื้อหุ้นในอัตราร้อยละ 100 ของบริษัท Sinterama S.p.A. และบริษัทย่อย เมื่อวันที่ 29 ก.ค.62
โดยการเข้าซื้อกิจการ Sinterama นั้น ประกอบด้วยโรงงานผลิต 5 แห่ง ซึ่งตั้งอยู่ใน 4 ประเทศ ได้แก่ ประเทศอิตาลี ประเทศบราซิล สาธารณรัฐประชาชนจีน และสาธารณรัฐบัลแกเรีย โดยมีกำลังการผลิตรวมกันอยู่ที่ 30,000 ตันต่อปี โดยโรงงานผลิตของ Sinterama มีการบูรณาการในแนวดิ่ง จากเม็ดพลาสติกจนถึงเส้นด้ายต่างๆ โดยนำเสนอผลิตภัณฑ์เส้นด้ายโพลีเอสเตอร์สีที่มีความหลากหลาย ครอบคลุมการใช้งานทั้งในกลุ่มรถยนต์ ผลิตภัณฑ์เพื่อการตกแต่งที่อยู่อาศัย เครื่องแต่งกาย และผลิตภัณฑ์ทางเทคนิคอื่นๆ
ทั้งนี้ นับตั้งแต่ Sinterama ได้เริ่มก่อตั้งขึ้นในปี 2511 นั้น Sinterama มีการนำเสนอแนวทางแก้ปัญหาเชิงนวัตกรรม (Innovative Solution) และมีการลงทุนในด้านการวิจัยผลิตภัณฑ์ที่ทันสมัย ตลอดจนมีการสั่งสมองค์ความรู้เป็นเวลายาวนาน
ดังนั้น การเข้าซื้อกิจการในครั้งนี้จึงมีความเหมาะสมอย่างยิ่งสำหรับ IVL เพื่อสร้างแพลตฟอร์มที่ยอดเยี่ยมในการรวมธุรกิจกลุ่ม specialties ของไอวีแอล เข้ากับ Sinterama ที่มีฐานการผลิตที่แข็งแกร่ง ทั้งนี้ ด้วย Portfolio ที่สมบูรณ์แบบ ฐานลูกค้าและการกระจายโรงงานทางภูมิศาสตร์ของบริษัททั้งสองแห่งจะช่วยเปิดโอกาสให้กับตลาดใหม่ และยกระดับการให้บริการลูกค้า โดยลูกค้าสามารถใช้ประโยชน์จากความสามารถในการผลิตรวมถึงห่วงโซ่อุปทาน (supply chain) ที่มีอยุ่ของไอวีแอล
การเข้าซื้อกิจการดังกล่าว บริษัทคาดว่าจะดำเนินการแล้วเสร็จภายในไตรมาสที่ 3/2562 ทั้งนี้ขึ้นอยู่กับการได้รับการอนุมัติจากหน่วยงานราชการที่เกี่ยวข้อง